MT Il-Ġurnal Uffiċjali tal-Unjoni Ewropea C 353/15

Avviż ta’ ftuħ parzjali mill-ġdid ta’ investigazzjoni ta' antidumping li tikkonċerna l-importazzjonijiet ta’ ċertu frott taċ-ċitru ppreparat jew ippriżervat (bħall-madolin, eċċ.) li joriġina mir-Repubblika Popolari taċ-Ċina

2011/C 353/10

Bis-sentenza tiegħu tas-17 ta' Frar 2011 fil-Kawża T-122/09 (is-sentenza), il-Qorti Ġenerali annulla r-Regolament tal-Kunsill (KE) Nru 1355/2008 tat-18 ta' Diċembru 2008 li jimponi dazju anti-dumping definittiv u jiġbor b’mod definittiv id-dazju provviżorju impost fuq l-importazzjonijiet ta’ ċertu frott taċ-ċitru ppreparat jew ippriżervat (prinċipalment il-mandolin, eċċ.) li joriġina mir-Repubblika Popolari taċ-Ċina (1) (ir-Regolament ikkontestat) safejn jikkonċerna Zhejiang Xinshiji Foods Co. Ltd u Hubei Xinshiji Foods Co. Ltd (l-applikanti).

F'April 2011, il-Kummissjoni ressqet appell (2) li jfittex li jwarrab is-sentenza. Il-proċedura tal-appell għadha pendenti.

1. Ftuħ parzjali mill-ġdid tal-investigazzjoni antidumping

Permezz tas-sentenza tagħha, il-Qorti Ġenerali żammet l-ilmenti tal-applikant li jallegaw ksur tad-drittijiet tad-difiża u n-nuqqas li jingħataw raġunijiet u b'konsegwenza annullat ir-Regolament ikkontestat. Il-Qorti Ġenerali kkunsidrat, b'mod partikolari, li fil-proċediment li jwassal għall-adozzjoni tar-Regolament ikkontestat, id-drittijiet tad-difiża tal-applikant inkisru u ma ġewx ipprovduti bl-informazzjoni neċessarja għalihom sabiex jiddeterminaw jekk kienx xieraq, fid-dawl tal-istruttura tas-suq, l-aġġustament fir-rigward tal-ispejjeż ta' wara l-importazzjoni kkunsidrati waqt il-kalkulazzjoni tal-prezzijiet tal-prodotti li joriġinaw miċ-Ċina. Fir-rigward id-dmir li jingħataw raġunijiet, il-Qorti kkunsidrat li r-raġunijiet għal miżura għandhom jidhru fit-test attwali tal-miżura u ma għandhomx jingħataw fi spjegazzjonijiet bil-miktub jew verbali mogħtija sussegwentement meta l-miżura tkun diġà soġġetta għall-proċedimenti mressqa quddiem il-Qrati tal-Unjoni Ewropea.

Il-Qrati (3) jirrikonoxxu li, f'każijiet fejn proċediment ikun jikkonsisti f'bosta stadji amministrattivi, l-annullament ta' wieħed minn dawk l-istadji ma jannullax il-proċediment sħiħ. Il-proċediment tal-antidumping hu eżempju ta' proċediment magħmul minn diversi stadji. Konsegwentament, l-annullament ta' partijiet tar-Regolament tal-antidumping li jimponi miżuri definittivi ma jimplikax l-annullament tal-proċedura sħiħa qabel l-adozzjoni tar-Regolament rilevanti. Min-naħa l-oħra, skont l-Artikolu 266 tat-Trattat dwar il-Funzjonament tal-Unjoni Ewropea, l-istituzzjonijiet tal-Unjoni Ewropea huma obbligati li jikkonformaw mas-sentenza tas-17 ta' Frar 2011 tal-Qorti Ġenerali. Skont din, l-istituzzjonijiet tal-Unjoni, meta jikkonformaw ma' din is-sentenza, ikollhom il-possibilità ta' rimedju tal-aspetti tar-Regolament ikkuntestat li wasslu għall-annullament tiegħu (4). Għandu jiġi nnutat li s-sejbiet l-oħra kollha li saru fir-Regolament ikkuntestat, li mhumiex affettwati b'konsegwenza tas-sentenza, jibqgħu validi.

Il-Kummissjoni għaldaqstant iddeċidiet li tiftaħ parzjalment mill-ġdid l-investigazzjoni tal-antidumping li tikkonċerna l-importazzjonijiet ta’ ċertu frott taċ-ċitru ppreparat jew ippriżervat (jiġifieri l-mandolin, eċċ.) li joriġina mir-Repubblika Popolari taċ-Ċina, sabiex timplimenta s-sentenza tal-Qorti msemmija hawn fuq safejn huma kkonċernati Zhejiang Xinshiji Foods Co. Ltd u Hubei Xinshiji Foods Co. Ltd.

2. Proċedura

Wara li ddeterminat, wara konsultazzjoni mal-Kumitat Konsultattiv, li l-ftuħ parzjali mill-ġdid tal-investigazzjoni ta' antidumping huwa ġġustifikat, il-Kummissjoni b’dan tagħti bidu għall-ftuħ parzjali mill-ġdid tal-investigazzjoni ta' antidumping fir-rigward ta’ importazzjonijiet ta’ ċertu frott taċ-ċitru ppreparat jew ippriżervat (jiġifieri l-mandolin, eċċ.) li joriġina mir-Repubblika Popolari taċ-Ċina li ngħatat bidu skont l-Artikolu 5 tar-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (5) (“ir-Regolament bażiku” permezz ta' avviż ippubblikat f’Il-Ġurnal Uffiċjali tal-Unjoni Ewropea (6).

Kif imsemmi hawn fuq, il-Kummissjoni ressqet appell. L-appell huwa limitat għall-ambitu tal-parti operattiva tas-sentenza safejn annullat id-dazju, filwaqt li ma ġiex diskuss li d-difett legali in kwistjoni seta' kellu biss, jekk kien hemm, impatt limitat fuq il-livell tad-dazju. Għaldaqstant, la l-appell ma jikkonċernax ir-raġunijiet għas-sentenza, il-Kummissjoni qiegħda tikkunsidra jekk ikunx xieraq li tasal diġà għal ċerti konklużjonijiet mill-iżbalji legali identifikati mill-Qorti Ġenerali qabel id-deċiżjoni tal-Qorti tal-Ġustizzja fuq l-appell. Barra minn hekk, il-Kummissjoni se teżamina wkoll jekk l-iżbalji legali identifikati mill-Qorti Ġenerali, u deskritti fil-paragrafu ta' qabel, jistgħux jiġu rrimedjati qabel deċiżjoni tal-Qorti tal-Ġustizzja.

Il-ftuħ mill-ġdid huwa limitat fl-ambitu għall-implimentazzjoni tas-sentenza msemmija hawn fuq safejn huma kkonċernati Zhejiang Xinshiji Foods Co. Ltd u Hubei Xinshiji Foods Co. Ltd.

Il-partijiet interessati kollha huma b'dan mistiedna jippreżentaw il-perspettivi tagħhom, iressqu l-informazzjoni u jipprovdu evidenza ta' sostenn. Din l-informazzjoni u l-evidenza ta' sostenn għandhom jaslu għand il-Kummissjoni fil-limitu ta' żmien stipulat fil-punt 3(a).

Barra minn hekk, il-Kummissjoni tista' tisma' lill-partijiet interessati, kemm-il darba dawn jagħmlu talba fejn juru li hemm raġunijiet partikolari għalfejn għandhom jinstemgħu. Din it-talba għandha ssir fil-limitu ta' żmien stipulat fil-punt 3(b).

3. Limiti ta’ żmien

(a) Biex il-partijiet jippreżentaw ruħhom u jressqu t-tagħrif

Jekk iridu li l-ilmenti tagħhom jitqiesu fl-investigazzjoni, il-partijiet interessati kollha għandhom jiddikjaraw ruħhom billi jikkuntattjaw lill-Kummissjoni, jippreżentaw il-perspettivi tagħhom u jressqu kwalunkwe tagħrif ieħor fi żmien 20 jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor. Qed tinġibed l-attenzjoni li l-eżerċitar tal-biċċa l-kbira mid-drittijiet proċedurali stabbiliti fir-Regolament bażiku jiddependi minn jekk il-parti tippreżentax lilha nnifisha fil-perjodu msemmi qabel.

(b) Seduti ta' smigħ

Il-partijiet interessati kollha jistgħu japplikaw ukoll biex jinstemgħu mill-Kummissjoni fl-istess limitu ta' żmien ta' 20 jum.

4. Is-sottomissjonijiet bil-miktub u l-korrispondenza

Is-sottomissjonijiet u r-rikjesti kollha magħmula mill-partijiet interessati għandhom isiru bil-miktub (mhux b’format elettroniku, sakemm ma jkunx speċifikat mod ieħor) u għandhom jindikaw l-isem, l-indirizz, l-indirizz elettroniku, in-numri tat-telefown u l-faks tal-parti interessata. Is-sottomissjonijiet kollha bil-miktub, inkluż it-tagħrif mitlub f’dan l-avviż, u l-korrispondenza mogħtija mill-partijiet interessati fuq bażi kunfidenzjali għandhom ikunu mmarkati bħala “Ristretti” (7) u, skont l-Artikolu 19(2) tar-Regolament bażiku, għandhom ikunu akkumpanjati minn verżjoni mhux kunfidenzjali, li għandha tkun immarkata “Għall-ispezzjoni mill-partijiet interessati”.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

5. Nuqqas ta' kooperazzjoni

F'każijiet fejn kwalunkwe parti interessata tirrifjuta l-aċċess għall-informazzjoni neċessarja jew ma tipprovdihiex fil-limiti ta' żmien stabbiliti, jew tostakola sinifikattivament l-investigazzjoni, is-sejbiet, kemm pożittivi u kemm negattivi, jistgħu jsiru abbażi tal-fatti disponibbli skont l-Artikolu 18 tar-Regolament bażiku.

Fejn jinstab li kwalunkwe parti interessata tkun tat informazzjoni falza jew qarrieqa, l-informazzjoni għandha titwarrab u jistgħu jintużaw il-fatti disponibbli skont l-Artikolu 18 tar-Regolament bażiku. Jekk parti interessata ma tikkooperax jew tikkoopera biss b'mod parzjali, u jsir użu mill-fatti disponibbli, ir-riżultat jista' jkun inqas favorevoli għal dik il-parti milli kieku tkun ikkooperat.

6. Ipproċessar ta' dejta personali

Qed tinġibed l-attenzjoni li kull dejta personali miġbura f’din l-investigazzjoni se tiġi ttrattata skont ir-Regolament (KE) Nru 45/2001 tal-Parlament Ewropew (8) u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dak id-data.

7. Uffiċjal tas-Seduta

Huwa nnutat ukoll, li jekk il-partijiet interessati jikkunsidraw li qed jiltaqgħu ma' diffikultajiet fl-eżerċizzju tad-drittijiet tagħhom tad-difiża, dawn jistgħu jitolbu li jsir intervent mill-Uffiċjal tas-Seduti tas-Smigħ tad-Direttorat Ġeneral għall-Kummerċ. Dan jagħmilha ta’ medjatur bejn il-partijiet interessati u s-servizzi tal-Kummissjoni, u joffri, fejn ikun hemm bżonn, medjazzjoni dwar kwistjonijiet proċedurali li jaffettwaw il-ħarsien tal-interessi tagħhom f’din il-proċedura, b’mod partikolari fir-rigward ta’ kwistjonijiet li jikkonċernaw l-aċċess għall-fajls, il-kunfidenzjalità, l-estensjoni tal-limiti taż-żmien u t-trattament tas-sottomissjonijiet tal-fehmiet bil-miktub u/jew bil-fomm. Għal aktar informazzjoni u dettalji ta’ kuntatt il-partijiet interessati jistgħu jikkonsultaw il-paġni fuq l-internet tal-Uffiċjal tas-Seduti tas-Smigħ fil-websajt tad-Direttorat Ġenerali għall-Kummerċ (http://ec.europa.eu/trade).

(1) ĠU L 350, 30.12.2008, p. 35.

(2) C-195/11 P.

(3) Il-Kawża T-2/95 Industrie des poudres sphériques (IPS) kontra l-Kunsill (1998) ECR II-3939.

(4) Il-Kawża C-458/98 Industrie des poudres sphériques (IPS) kontra l-Kunsill (2000) ECR I-08147.

(5) ĠU L 343, 22.12.2009, p. 51.

(6) ĠU C 246, 20.10.2007, p. 15.

(7) Dan ifisser li d-dokument ikun għall-użu intern biss. Huwa protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill rigward l-aċċess pubbliku għal dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Huwa dokument kunfidenzjali skont l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (Il-Ftehim Antidumping).

(8) ĠU L 8, 12.1.2001, p. 1.